VENDIM
Nr. 257, datë 21.12.2020

[bookmark: _Hlk58611282]MBI MIRATIMIN E PROGRAMIT TË PAJTUESHMËRISË SË OSSH SHA

Në mbështetje të nenit 16 dhe nenit 72, të ligjit nr. 43/2015, “Për sektorin e energjisë elektrike”, të ndryshuar; si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016, Bordi i ERE-s, në mbledhjen e tij të datës 21.12.2020, mbasi shqyrtoi relacionin nr. 135/8 prot., datë 15.12.2020, të drejtorive teknike, mbi miratimin e Programit të Pajtueshmërisë së Operatorit të Sistemit të Shpërndarjes (OSSH sh.a.),
konstatoi se:
- Shoqëria OSSH sh.a., me shkresën nr. 8669 prot., datë 12.11.2020, i është drejtuar ERE-s me kërkesën për miratimin e Programit të Pajtueshmërisë së OSSH sh.a., sipas detyrimeve që rrjedhin prej nenit 72, pika 3, germa “b”, të ligjit nr. 43/2015, “Për sektorin e energjisë elektrike”, të ndryshuar, sipas së cilit OSSH sh.a. ngarkohet të hartojë një program pajtueshmërie që përcakton masat që do të merren për të siguruar ndalimin e veprimeve diskriminuese, si dhe të sigurojë që respektimi i programit të monitorohet në mënyrën e duhur.
- Programi i Pajtueshmërisë është miratuar me vendimin nr. 18/2020 të Këshillit të Administrimit të OSSH sh.a. 
- Me vendimin nr. 196, datë 26.11.2020, Bordi i ERE-s, filloi procedurën për miratimin e Programit të Pajtueshmërisë.
[bookmark: _Hlk58599030]- Përmes komunikimit elektronik të datës 11 dhjetor 2020, Sekretariati i Komunitetit të Energjisë përcolli në ERE komentet dhe sugjerimet e tij, në lidhje me Programin e Pajtueshmërisë, të cilat, siç u bëmë me dije nga ana e OSSH sh.a, janë pasqyruar në pjesën më të madhe të tyre. 
- Në mënyrë të përmbledhur, komentet e Sekretariatit të Komunitetit të Energjisë, të cilat janë reflektuar në Programin e Pajtueshmërisë, konsistojnë në:
- referimin më qartë të qëllimit të Programit për të shmangur sjelljen diskriminuese në favor të kompanive bija të OSSH sh.a.;
- vendosjen e një detyrë eksplicite ndaj Zyrtarit të Pajtueshmërisë, sa i përket identifikimit të rasteve kur stafi është duke punuar njëkohësisht në më shumë se një kompani apo është në konflikt (interesi);
- të drejtën e aksesit të zyrtarit në të gjithë të dhënat e rëndësishme të shoqërisë, të përfshihet në mënyrë të qartë në program;
- nxjerrjen e rekomandimeve dhe udhëzimeve të brendshme nga ana e zyrtarit;
- punonjësit (e OSSH sh.a.), jo vetëm të deklarojnë gatishmërinë për të implementuar Programin e Pajtueshmërisë, por ky i fundit duhet të jetë detyrues për ta;
- në të drejtat e punonjësve duhet të përfshihet e drejta për të adresuar te zyrtari çdo informacion lidhur me diskriminimin potencial, në mënyrë anonime;
- përmbajtja e programit vjetor të përkufizohet më në detaje;
- aksesi në informacion dhe përjashtimi nga çdo privilegj (lidhur me informacionin) i kompanive bija në biznesin konkurrues duhet të adresohet në më shumë detaje;
- OSSH sh.a., si një kompani me të drejtë ekskluzive duhet të prokurojë të gjithë mallrat dhe shërbimet përmes një procedurë konkurruese. Në rastet e ndonjë të mirë apo shërbimi të prokuruar brenda kompanisë, pa një procedurë publike prokurimi, këto të mira apo shërbime do të vlerësohen me çmim tregu ose në kosto, cilado (prej tyre) është më e ulët;
- sa u përket sanksioneve disiplinore në nivelet menaxheriale dhe për të gjithë punonjësit e OSSH sh.a., Programi i Pajtueshmërisë duhet të përfshijë pasoja shtesë/më të detajuara.
Për gjithë sa më sipër, Bordi i ERE-s
VENDOSI:

1. Të miratojë Programin e Pajtueshmërisë së OSSH sh.a. dërguar elektronikisht në ERE përmes email-it të datës 14.12.2020 (bashkëlidhur).
2. Drejtoria Juridike dhe e Zgjidhjes së Mosmarrëveshjeve të njoftojë OSSH sh.a. dhe palët e interesit për vendimin e Bordit të ERE-s.
Ky vendim hyn në fuqi menjëherë. 
Për këtë vendim mund të kërkohet rishikim, brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.
KRYETAR
Petrit Ahmeti 


PROGRAMI I PAJTUESHMËRISË 
I OPERATORIT TË SISTEMIT TË SHPËRNDARJES SË ENERGJISË ELEKTRIKE (OSSH SHA)

1. HYRJE
1.1 Dispozita të përgjithshme
Programi i Pajtueshmërisë (Programi) së Operatorit të Sistemit të Shpërndarjes së Energjisë Elektrike (OSSH sh.a.) përcakton kushtet për ndarjen dhe pavarësinë e OSSH sh.a., në zbatim të ligjit nr. 43/2015, “Për sektorin e energjisë elektrike”, të ndryshuar.
1.2 Qëllimi
Programi synon shmangien e sjelljeve diskriminuese të OSSH sh.a. ndaj pjesëmarrësve të tjerë në tregun e energjisë elektrike, posaçërisht në favor të shoqërive bija, si dhe ofron mekanizmat për zbatimin, monitorimin dhe raportimin e tij. Programi përcakton detyrimet specifike të punonjësve për përmbushjen e këtij objektivi dhe transpozon në mënyrë të plotë kërkesat e direktivës 2009/72/EC, në pajtim me nenin 72, të ligjit për Sektorin e Energjisë Elektrike. Gjithashtu, Programi i Pajtueshmërisë përcakton të drejtat dhe detyrimet e Zyrtarit të Pajtueshmërisë për të raportuar çdo shkelje të dispozitave të lartpërmendura ligjore.
Në kuadër të Programit të Pajtueshmërisë, OSSH sh.a përcakton:
- Zyrtarin e Pajtueshmërisë, i cili ngarkohet me monitorimin e përhershëm dhe të vazhdueshëm dhe raportimin pranë ERE-s, mbi zbatimin e Programit, sidomos në nivelin e zbatueshmërisë dhe efektshmërisë së tij;
- Të drejtat dhe detyrimet e punonjësve të OSSH sh.a për të përmbushur objektivat e Programit;
- Masat për shmangien e sjelljeve diskriminuese në raport me pjesëmarrësit e tjerë në tregun e energjisë elektrike.
1.3 Struktura organizative
Referuar ligjit nr. 43/2015, “Për sektorin e energjisë elektrike”, të ndryshuar, Operatori i Sistemit të Shpërndarjes duhet të jetë i ndarë dhe i pavarur nga aktivitetet e tjera, të cilat nuk kanë të bëjnë me shpërndarjen e energjisë elektrike, si dhe të ketë të drejta të plota vendimmarrëse, të pavarura nga shoqëria e integruar.








Operatori i Sistemit të Shpërndarjes aktualisht funksion me strukturat e saja mbështesë sipas organigramës së mëposhtme: 
 

































[bookmark: _GoBack]2. Zyrtari i pajtueshmërisë
Me vendim të Bordit të Entit Rregullator të Energjisë caktohet Zyrtari i Pajtueshmërisë, i cili është përgjegjës për të siguruar pajtueshmërinë, si dhe paraqitjen e Raportit të Pajtueshmërisë pranë ERE-s. Zyrtari i Pajtueshmërisë është përgjegjës për monitorimin lidhur me respektimin e detyrimeve ligjore të Programit të Pajtueshmërisë, si dhe për ndryshimet apo rishikimet e nevojshme të këtij programi me miratimin e ERE-s. Zyrtari i Pajtueshmërisë nuk do të mbajë, në mënyrë direkte apo indirekte, asnjë pozitë apo interes profesional në kompaninë vertikalisht të integruar. Zyrtari i Pajtueshmërisë do të raportojë raste ku stafi i OSSH-së identifikohet të jetë punësuar në më shumë se një kompani në të njëjtën kohë, apo nëse stafi ka ndonjë konflikt tjetër interesi.
Zyrtari i Pajtueshmërisë ka të drejtë të jetë i pranishëm në mbledhjet e Këshillit të Administrimit apo të menaxhimit të OSSH sh.a., kurdo që Zyrtari i Pajtueshmërisë, në diskrecionin e tij të plotë, vlerëson se pjesëmarrja e tij në mbledhje kontribuon në ekzekutimin e detyrave të tij, dhe mund të ndërlidhen me çështje, të tilla si: kushtet e aksesit në sistemin e shpërndarjes, si dhe të përdorimit të këtij rrjeti, alokimin e kapaciteteve të shpërndarjes, transparenca, projektet në zbatim lidhur me operimin, mirëmbajtjen dhe zhvillimin e sistemit të shpërndarjes, blerjen dhe shitjen e energjisë për nevoja të mbulimit të humbjeve në rrjetin e shpërndarjes etj. Zyrtari i Pajtueshmërisë do të ketë qasje në të gjitha informatat që ai, në diskrecionin e tij, vendos se janë të nevojshme për kryerjen e detyrave të tij, duke përfshirë të dhënat e OSSH-së dhe shoqërive bija.
Zyrtari i Pajtueshmërisë raporton pranë Këshillit të Administrimit dhe stafit menaxherial të OSSH sh.a, lidhur me mosmarrëveshjet e mundshme në kuadër të implementimit të Programit, si dhe përgatit me shkrim masat dhe propozimet për të rregulluar problematika të tilla, duke përfshirë këtu edhe rekomandime për udhëzime të brendshme. Në rast se këto problematika nuk janë rregulluar brenda një afati të arsyeshëm, Zyrtari i Pajtueshmërisë i raporton pranë ERE-s. Për shmangie të dyshimit, asgjë në këtë provizion nuk do të nënkuptojë që Zyrtari i Pajtueshmërisë është vartës ndaj Këshillit të Administrimit apo stafit menaxherial të OSSH sh.a. Zyrtari i Pajtueshmërisë ka të drejtë, në diskrecionin e tij të plotë, të raportojë në mënyrë direkte pranë autoritetit rregullator për çdo shkelje të Programit të Përputhshmërisë përderisa për këtë proces e mbanë të informuar stafin menaxherial.
3. Të drejtat dhe detyrimet e punonjësve të OSSH sh.a., në kuadër të Programit të Pajtueshmërisë
Punonjësit duhet të njihen me Programin e Pajtueshmërisë janë të detyruar për zbatimin e tij. Punonjësit duhet të mbështesin në mënyrë aktive Zyrtarin e Pajtueshmërisë gjatë përmbushjes së detyrimeve të tij. OSSH sh.a. ofron rregullisht trajnime për punonjësit e saj, lidhur me programin dhe siguron kushtet për një ambient mbështetës për zbatimin e këtij programi. Punonjësit duhet të kenë të drejtë t’i drejtohen Zyrtarit të Pajtueshmërisë në mënyrë anonime për çdo informacion që ka të bëjë me diskriminimin apo mospërputhjen me programin.
4. Pavarësia e organeve drejtuese të OSSH sh.a.
Në referim të ligjit nr. 43/ 2015, të ndryshuar, kur Operatori i Sistemit të Shpërndarjes është pjesë e një shoqërie vertikalisht të integruar, me qëllim që të jetë i pavarur në aspektin organizativ dhe të vendimmarrjes nga aktivitetet e tjera që nuk lidhen me shpërndarjen e energjisë elektrike, ndër të tjera, duhet të plotësojë kushtet e mëposhtme:
a) të ketë të drejta të plota vendimmarrëse, të pavarura nga shoqëria e integruar për t ë s i g u r u a r funksionimin, mirëmbajtjen apo zhvillimin e rrjetit të shpërndarjes;
b) të hartojë dhe të depozitojë në ERE një program vjetor, i cili përcakton masat që do të merren për të siguruar ndalimin e veprimeve diskriminuese, si dhe realizimin e objektivave kryesorë të shoqërisë, të cilat ndikojnë drejtpërdrejt në aktivitetin ekonomik e financiar të saj, përfshirë edhe mekanizmat për mbikëqyrjen e zbatimit të tyre. Programi Vjetor duhet të përfshijë së paku kapitujt në vijim: i. ndarjen e llogarive; ii. ndarjen e menaxhmentit; iii. ndarjen e identitetit dhe logos; iv, mbajtjen e informative; dhe v. pavarësinë e OSSH-së në vendimmarrje;
c) personat përgjegjës për menaxhimin e Operatorit të Sistemit të Shpërndarjes:
i. nuk do të marrin pjesë në strukturat përgjegjëse të shoqërisë së integruar, në mënyrë direkte ose indirekte, lidhur me veprimtarinë e përditshme operacionale të prodhimit, transmetimit dhe furnizimit me energji elektrike;
ii. nuk do të marrin kompensim financiar apo përfitim tjetër material apo financiar nga kompanitë tjera dhe,
iii. nuk do të kenë paga të ndërlidhura me nivelin e performancës së kompanive të tjera brenda shoqërisë së integruar;
d) Personat përgjegjës për menaxhimin e Operatorit të Sistemit të Shpërndarjes do të nënshkruajnë deklaratë të pavarësisë e cila do të reflektojë pikat “i” deri “iii” më lart.
5. Ndarja e aktiviteteve
Për të siguruar transparencën objektivitetin dhe parandalimin e diskriminimit, OSSH sh.a. po i nënshtrohet një procesi të rëndësishëm që lidhet me ndarjen ligjore, funksionale, financiare lidhur me aktivitetin që ka të bëjë me shpërndarjen e energjisë elektrike.
5.1 Ndarja ligjore
Në kuadër të përmbushjes së detyrimit të ndarjes ligjore, aktualisht OSSH sh.a. është si pjesë e një shoqërie vertikalisht të integruar. OSHEE sh.a., në cilësinë e aksionarit themelues, shoqërisë mëmë, ka themeluar shoqëritë e reja aksionare të kontrolluara, me një nivel administrimi (me Këshill Administrimi), ndër të cilat Operatori i Sistemit të Shpërndarjes” sh.a. (OSSH), me objekt aktiviteti shpërndarjen e energjisë elektrike, ndërtimin, funksionimin dhe mirëmbajtjen e rrjetit të shpërndarjes së energjisë elektrike për sigurimin e energjisë elektrike klientëve, lidhjen e klientëve dhe përdoruesve të rrjetit të shpërndarjes së energjisë elektrike, instalimin dhe shërbimet e matjes së energjisë elektrike etj., si dhe çdo aktivitet tjetër fitimprurës me interes për shoqërinë.
5.2 Ndarja funksionale
Për të siguruar objektivitetin, për të përmbushur shërbimin e shpërndarjes së energjisë elektrike për të gjithë pjesëmarrësit në tregun e energjisë elektrike, si dhe për të parandaluar sjelljen diskriminuese, OSSH sh.a. do të sigurojë shpërndarjen e energjisë elektrike në mënyrë të pavarur nga aktivitetet e tjera të ndërmarra brenda shoqërisë vertikalisht të integruar. Në këtë kuadër, vetëm personat e ngarkuar me menaxhimin e OSSH sh.a. do të përgjigjen për ushtrimin e funksioneve të Operatorit të Shpërndarjes. Asnjë ndërhyrje nga persona të tjerë lidhur me aktivitetet e përditshme të Operatorit të Shpërndarjes, nuk do të konsiderohet e tolerueshme.
Të gjitha vendimmarrjet lidhur me menaxhimin, mirëmbajtjen dhe zhvillimin e sistemit të shpërndarjes janë funksione të drejtpërdrejta të personave të ngarkuar me menaxhimin e OSSH sh.a., në mënyrë jodiskriminuese dhe pa ushtruar asnjë ndikim te pjesëmarrësit e tjerë të tregut, si dhe aktivitetet e tjera brenda shoqërisë vertikalisht të integruar.
Operatori i Sistemit të Shpërndarjes harton planin e investimit për zhvillimin e rrjetit të shpërndarjes dhe e paraqet për miratim në ERE. OSSH sh.a. do të sigurojë raport të veçantë financiar, në lidhje me aktivitetin e shpërndarjes së energjisë elektrike. OSSH sh.a. paraqet në ERE pasqyrat e plota financiare për çdo vit ushtrimor.
6. Përjashtimi i sjelljes diskriminuese
Operatori i sistemit të shpërndarjes duhet të sigurojë qasje transparente dhe jodiskriminuese me rrjetin e shpërndarjes në pajtim me rregullat e miratuara nga ERE, lidhur me miratimin e kostove që do t’i ngarkohen përdoruesit për kyçje në sistem të shpërndarjes dhe përdorim të tij.
7. Konkurrenca dhe marrëdhëniet komerciale
Aktivitetet e OSSH sh.a. nuk duhet të kufizojnë apo ndikojnë në konkurrencën e drejtë, në tregun e energjisë elektrike dhe do të sigurojnë qasje jodiskriminuese në të gjitha fushat e mundshme të ndikimit që mund të përfshijnë, por nuk janë të kufizuara, me: i. kërkesat teknike për kyçje; ii. procedurat dhe afatet kohore të kërkesave për kyçje; iii. standardizimin e kushteve kontraktuale dhe komerciale; iv. kostot e kyçjes; dhe v. cilësinë e shërbimit në lidhje me mirëmbajtjen dhe rregullimin e problemeve në rrjet;
8. Zbatimi i parimeve të objektivitetit, transparencës dhe paanshmërisë
Për të siguruar objektivitetin, transparencën dhe paanshmërinë në veprimtarinë operacionale të shoqërisë, OSSH sh.a. do të sigurohet për zbatimin e Programit të Pajtueshmërisë dhe të procedurave të brendshme të saj. Njësitë përgjegjëse brenda shoqërisë do të trajtojnë me ndershmëri dhe kujdes çdo ankesë të adresuar për punën e shoqërisë duke siguruar anonimitet të plotë dhe duke mbajtur, gjithashtu, një bazë të dhënash për trajtimin dhe kthimin e përgjigjeve.
Nivelet menaxheriale dhe të gjithë punonjësit e OSSH sh.a. do të ndalojnë çdo formë kufizimi, apo pengimi të të drejtave të përdoruesve të rrjetit, në të kundërt do të jenë subjekt i sanksioneve disiplinore, sipas legjislacionit në fuqi, si dhe parashikimeve të referuara në kontratën kolektive të punës, lidhur me masat disiplinore.
9. E drejta e informimit
Operatori i Sistemit të Shpërndarjes garanton që mbledhja dhe procesimi i të dhënave prej tij, është në përputhje me legjislacionin për mbrojtjen e të dhënave personale, duke ruajtur konfidencialitetin e informacionit të marrë. Operatori i Sistemit të Shpërndarjes ruan konfidencialitetin e informacionit të ndjeshëm tregtar, përveç rasteve kur kërkohet nga autoritetet kompetente, në përputhje me funksionet e tyre, të përcaktuara sipas legjislacionit në fuqi.
Operatori i Sistemit të Shpërndarjes do të sigurojë akses jodiskriminues për çdo informacion të karakterit publik, duke respektuar parimin e barazisë sa u takon të njëjtave kushte, procedura, kosto dhe cilësisë për të gjithë pjesëmarrësit në tregun e energjisë.
Operatori i Sistemit të Shpërndarjes do të vendosë procedura të brendshme që sigurojnë që informacionet komercialisht të ndjeshme nuk mund të aksesohen nga persona që kanë çdo ndërlidhje me shoqërinë e integruar apo kompanive bija të saj apo të ndonjë kompanie tjetër. Specifikisht, OSSH sh.a. do të:
i. vendosë mekanizma të brendshëm dhe rregulla për t’i mbrojtur informacionet komericialisht të ndjeshme dhe për t’u siguruar që kompanitë motra të OSSH-së nuk gëzojnë përparësi diskriminuese në qasjen e këtyre informative;
ii. trajtojë në mënyrë konfidenciale çdo informatë të ndarë nga pjesëmarrësit në treg, përveç nëse ajo informatë është markuar si informatë jokonfidenciale;
iii. trajtojë në mënyrë konfidenciale çdo informatë financiare që i afekton operimet e pjesëmarrësve në treg apo informata që kanë të bëjnë me koston e furnizimit të energjisë; dhe
iv. ofrojë qasje jodiskriminuese për çdo informatë relevante publike dhe të respektojë procedurat e aplikueshme në mënyrë konsistente.
10. Ofrimi i shërbimeve të përbashkëta
Shërbimet e përbashkëta që mund të ofrohen nga shoqëria e integruar e që janë të natyrës administrative dhe nuk ndërlidhen direkt me ofrimin e shërbimit të shpërndarjes të energjisë elektrike, do të ofrohen në bazë të kostos reale të ofrimit të këtyre shërbimeve. Natyra e këtyre shërbimeve është e lidhur me ofrimin e shërbimeve: ligjore, burimeve njerëzore, ekonomike, të teknologjisë së informacionit etj.
Shërbimet e përbashkëta do të ofrohen në bazë të një marrëveshjeje të qartë të ofrimit të shërbimeve e cila do të specifikojë, në mes tjerash: 
i. përshkrimin e shërbimit të ofruar;
ii. arsyetimin se pse ky shërbim duhet të ofrohet nga kompania vertikalisht e integruar;
iii. koston totale të ofrimit të këtij shërbimi; dhe 
iv. metodologjinë e alokimit të kostos së ofrimit të shërbimit. Marrëveshjet për shërbimet e përbashkëta do të përmbajnë detyrime të qarta lidhur me marrëdhëniet që rregullohen në to, afatet kohore në përmbushjen e detyrimeve, detyrimet përkatëse financiare etj.
Në përcaktimin e metodologjisë së sipërpërmendur, së alokimit të kostos së shërbimit, Operatori i Sistemit të Shpërndarjes do të sigurojë, posaçërisht, që kostot e alokuara ndaj Operatorit të Sistemit të Shpërndarjes përcaktohen në bazë të alokatorëve qartësisht të identifikuar dhe që alokimi i kostove nuk përfshinë ndërsubvencionim të kostove të cilat do të duhej t’u alokoheshin kompanive të tjera të shoqërisë së integruar. Parimet e alokimit të kostove do të shqyrtohen nga Zyrtari i Pajtueshmërisë.
Shërbimet e marra nga OSSH do të jenë subjekt i një procesi konkurrues prokurimi, në përputhje me legjislacionin në fuqi. Nëse shërbimet prokurohen përbrenda kompanisë, këto shërbime duhet të bëhen me çmime të tregut apo të reflektojnë koston e brendshme të ofrimit të shërbimit, nëse është më e ulët.
11 Zbatimi dhe detyrimi për zbatim i Programit
Dispozitat e këtij Programi janë të detyrueshme për të gjithë drejtuesit dhe punonjësit e OSSH-së. Programi është detyrues për përfaqësuesit e autorizuar të OSSH-së, për audituesit, këshilltarët, kontraktuesit, pjesëmarrësit dhe përdoruesit e rrjetit, si dhe palët e tjera të treta.
Të gjithë drejtuesit dhe punonjësit e OSSH-së, përfaqësuesit e autorizuar, audituesit, duhet të konfirmojnë me shkrim që janë të informuar dhe do ta zbatojnë Programin. Ata do të informohen nga Zyrtari i Pajtueshmërisë, sa më shpejt të jetë e mundur në rast ndryshimesh apo amendimesh. OSSH-ja do të sigurojë që stafi do të marrë trajnimin adekuat për të përkrahur implementimin e Programit të Pajtueshmërisë, duke siguruar po ashtu që punonjësit e rinj të trajnohen brenda 8 javëve nga data e punësimit. OSSH do të sigurojë që njohuritë në lidhje me Programin e Pajtueshmërisë janë koherente dhe çdo ndryshim komunikohet përmes trajnimeve shtesë.
Gjithashtu, Zyrtari i Pajtueshmërisë jep udhëzime të vazhdueshme për zbatimin e Programit për punonjësit ekzistues dhe të sapopunësuarit. Për çdo shkelje të dispozitave të Programit, drejtuesit ose punonjësit e OSSH-së informojnë menjëherë Zyrtarin e Pajtueshmërisë. Në rast të konstatimit, shkelja e ndonjë dispozite të Programit mund t’i japë OSSH-së të drejtën për të aplikuar procedurën disiplinore në përputhje me legjislacionin në fuqi.
Për të siguruar zbatimin e plotë të këtij Programi, Zyrtari i Pajtueshmërisë është i obliguar për:
- raportin mbi implementimin dhe monitorimin e Programit, përputhshmërinë e akteve dhe proceseve të brendshme të shoqërisë me Programin e Pajtueshmërisë;
- propozimin e masave për përmirësimin e Programit;
- përditësimin e Programimit;
- hartimin e raportit vjetor lidhur me zbatimin e Programit.
Me miratimin e këtij Programi nga Enti Rregullator i Energjisë, OSSH sh.a. do të informojë të gjithë punonjësit për t’iu përmbajtur parimeve të përcaktuara në Program.
Zyrtari i Pajtueshmërisë së Operatorit të Sistemit të Shpërndarjes paraqet çdo vit në ERE një raport vjetor, i cili përcakton masat e marra në kuadër të programit të pajtueshmërisë. Zyrtari i Pajtueshmërisë së Operatorit të Sistemit të Shpërndarjes është plotësisht i pavarur dhe ka akses në të gjitha informacionet e nevojshme të Operatorit të Sistemit të Shpërndarjes dhe çdo shoqërie të lidhur, për të përmbushur detyrën e tij.
12. Hyrja në fuqi
Programi do të hyjë në fuqi me miratimin e Entit Rregullator të Energjisë. OSSH sh.a. do të marrë masat për publikimin e këtij programi në faqen e tij zyrtare.

